NARIADENIE KOMISIE (ES) č. 1032/2006
zo 6. júla 2006,
ktorým sa ustanovujú požiadavky na automatické systémy na výmenu letových údajov na účely oznamovania, koordinácie a odovzdávania letov medzi stanovišťami riadenia letovej prevádzky
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 552/2004 z 10. marca 2004 o interoperabilite siete manažmentu letovej prevádzky v Európe (nariadenie o interoperabilite) (1), a najmä na jeho článok 3 ods. 1,
so zreteľom na nariadenie Európskeho parlamentu a Rady (ES) č. 549/2004 z 10. marca 2004, ktorým sa stanovuje rámec pre vytvorenie jednotného európskeho vzdušného priestoru (ďalej len rámcové nariadenie) (2), a najmä na jeho článok 8 ods. 2,
keďže:
(1)
Manažment letovej prevádzky vyžaduje bezpečné a účinné mechanizmy na oznamovanie, koordináciu a odovzdávanie letov medzi stanovišťami riadenia letovej prevádzky. Zabezpečenie takýchto mechanizmov v rámci siete manažmentu letovej prevádzky v Európe vyžaduje automatickú výmenu letových údajov medzi systémami na spracovanie letových údajov. Preskúmanie súčasnej situácie v Spoločenstve ukázalo, že tieto mechanizmy v niektorých členských štátoch nedosiahli uspokojivú úroveň a vyžadujú ďalšie zdokonalenie. Preto je nevyhnutné stanoviť požiadavky na systémy na spracovanie letových údajov so zreteľom na interoperabilitu, výkonnosť a kvalitu prevádzkovania ich funkcií zodpovedných za výmenu letových údajov.
(2)
V súlade s článkom 8 ods. 1 nariadenia (ES) č. 549/2004 bola Európska organizácia pre bezpečnosť letovej navigácie (Eurocontrol) splnomocnená vypracovať požiadavky na automatické systémy na výmenu letových údajov na účely oznamovania, koordinácie a odovzdávania letov. Toto nariadenie sa zakladá na výslednej mandátnej správe z 31. marca 2005.
(3)
Norma Eurocontrolu na priamu výmenu údajov v reálnom čase bola pripojená k nariadeniu Komisie (ES) č. 2082/2000 zo 6. septembra 2000, ktorým sa prijímajú technické normy Eurocontrolu a mení a dopĺňa smernica 97/15/ES, ktorou sa prijímajú technické normy Eurocontrolu a mení a dopĺňa smernica 93/65/EHS (3), na základe ktorého sa ich používanie stalo v Spoločenstve povinným v prípade zaobstarania nového systému na spracovanie letových údajov. Keďže nariadenie (ES) č. 2082/2000 bolo s účinnosťou od 20. októbra 2005 zrušené, je nevyhnutné aktualizovať právne predpisy Spoločenstva, aby sa zabezpečila konzistentnosť relevantných regulačných ustanovení.
(4)
Toto nariadenie by sa nemalo vzťahovať na vojenské operácie a výcvik, uvedené v článku 1 ods. 2 nariadenia (ES) č. 549/2004.
(5)
Vo vyhlásení členských štátov o vojenských otázkach súvisiacich s jednotným európskym vzdušným priestorom (4) sa členské štáty zaviazali, že budú vzájomne spolupracovať, prihliadajúc na vnútroštátne vojenské požiadavky, aby všetci používatelia vzdušného priestoru vo všetkých členských štátoch v plnom rozsahu a jednotne uplatňovali koncepciu pružného využívania vzdušného priestoru.
(6)
Uplatňovanie koncepcie pružného využívania vzdušného priestoru, definovanej v článku 2 ods. 22 nariadenia (ES) č. 549/2004, vyžaduje zavedenie systémov na včasnú výmenu letových údajov medzi stanovišťami letových prevádzkových služieb a vojenskými stanovišťami riadenia.
(7)
Oblastné strediská riadenia majú vykonávať automatizované procesy spojené s oznamovaním a počiatočnou koordináciou s cieľom poskytovať jednotné letové informácie tak na odovzdávajúcich, ako aj na prijímajúcich stanovištiach a podporovať koordináciu plánovaného odovzdávania letov. Tieto procesy boli súčasťou noriem, ktoré zaviedlo nariadenie (ES) č. 2082/2000, a preto sa majú používať od dátumu nadobudnutia účinnosti tohto nariadenia.
(8)
Letové informácie vysielané počas procesu počiatočnej koordinácie sa majú udržiavať aktuálne. Automatizované procesy sa preto majú vykonávať postupne, aby sa umožnila revízia informácií súvisiacich s letom, ktoré predtým podliehali procesu počiatočnej koordinácie alebo zrušeniu koordinácie, keď sa preberajúce stanovište už daným letom nezaoberá.
(9)
Pre stanovištia riadenia letovej prevádzky, iné ako oblastné strediská riadenia, môže byť výhodou implementácia automatizovaných procesov na oznamovanie, počiatočnú koordináciu, opravu koordinačných údajov alebo zrušenie koordinácie letov. Ak sa rozhodnú tak urobiť, potreba interoperability siete manažmentu letovej prevádzky v Európe (EATMN) vyžaduje, aby uplatňovali rovnaké požiadavky, aké sa vzťahujú na oblastné strediská riadenia.
(10)
Včasná výmena letových údajov medzi stanovišťami letových prevádzkových služieb a vojenskými stanovišťami riadenia má spočívať na postupnom vykonávaní automatizovaných procesov. Prvým krokom má byť zavedenie vysielania základných letových údajov medzi takýmito civilnými a vojenskými stanovišťami spolu s možnosťou ich aktualizácie podľa potreby.
(11)
Komisia určila dodatočné automatizované procesy, ktoré ďalej posilnia koordináciu medzi stanovišťami riadenia letovej prevádzky alebo medzi stanovišťami letových prevádzkových služieb a vojenskými stanovišťami riadenia. Ak sa rozhodnú uplatňovať dodatočné automatizované procesy, potreba interoperability EATMN vyžaduje, aby uplatňovali harmonizované požiadavky na tieto procesy.
(12)
Realizácia tohto nariadenia má umožniť ďalší rozvoj s cieľom dosiahnuť vyššie úrovne interoperability.
(13)
S cieľom udržať alebo zvýšiť súčasné úrovne bezpečnosti letovej prevádzky členské štáty by mali zabezpečiť, aby príslušné strany uskutočnili posúdenie bezpečnosti vrátane identifikácie hazardu, posúdenia rizika a jeho zmierňovania. Harmonizovaná implementácia týchto procesov na systémy, na ktoré sa vzťahuje toto nariadenie, vyžaduje, aby sa určili osobitné bezpečnostné požiadavky pre všetky povinné požiadavky interoperability, výkonnosti a kvality prevádzky.
(14)
V súlade s článkom 3 ods. 3 písm. d) nariadenia (ES) č. 552/2004 vykonávacie pravidlá pre interoperabilitu by mali opisovať špecifické postupy posudzovania zhody, ktoré sa majú používať na posudzovanie buď zhody, alebo vhodnosti na používanie základných komponentov, ako aj overovanie systémov.
(15)
V súlade s článkom 10 ods. 1 a 2 nariadenia (ES) č. 552/2004 dátumy uplatňovania prechodných mechanizmov môžu byť špecifikované príslušnými vykonávacími pravidlami pre interoperabilitu.
(16)
Výrobcom a poskytovateľom leteckých navigačných služieb sa má poskytnúť časové obdobie na vývoj nových základných komponentov a systémov v súlade s novými technickými požiadavkami.
(17)
Opatrenia stanovené v tomto nariadení sú v súlade so stanoviskom Výboru pre jednotný vzdušný priestor, zriadeného článkom 5 nariadenia (ES) č. 549/2004,
PRIJALA TOTO NARIADENIE:
Článok 1
Predmet úpravy a rozsah pôsobnosti
1. Toto nariadenie ustanovuje požiadavky na automatickú výmenu letových údajov na účely oznamovania, koordinácie a odovzdávania letov medzi stanovišťami riadenia letovej prevádzky a na účely civilno-vojenskej koordinácie.
2. Toto nariadenie sa uplatňuje na:
a)
systémy spracovania letových údajov slúžiace stanovištiam riadenia letovej prevádzky, ktoré poskytujú služby všeobecnej letovej prevádzke;
b)
systémy výmeny letových údajov podporujúce postupy koordinácie medzi stanovišťami letových prevádzkových služieb a vojenskými stanovišťami riadenia.
3. Toto nariadenie sa nevzťahuje na výmenu letových údajov medzi stanovišťami riadenia letovej prevádzky obsluhovanými systémami spracovania letových údajov uvedenými v odseku 2, pre ktoré sú letové údaje podľa tohto nariadenia synchronizované spoločným systémom.
Článok 2
Vymedzenie pojmov
1. Na účely tohto nariadenia sa uplatňuje vymedzenie pojmov stanovené v nariadení (ES) č. 549/2004.
2. Okrem vymedzenia pojmov uvedeného v odseku 1 sa uplatňuje toto vymedzenie pojmov:
1.
„oznámenie“ znamená vyslanie údajov odovzdávajúcim stanovišťom s cieľom aktualizovať systém prijímajúceho stanovišťa v rámci prípravy na koordináciu;
2.
„koordinácia“ znamená koordináciu plánovaného preletu spoločnej hranice medzi stanovišťami riadenia letovej prevádzky s cieľom zaručiť bezpečnosť letov;
3.
„stanovište riadenia letovej prevádzky“ (ďalej len stanovište „ATC“) znamená buď oblastné stredisko riadenia, alebo približovacie stanovište riadenia, alebo letiskovú riadiacu vežu;
4.
„civilno-vojenská koordinácia“ znamená koordináciu medzi civilnými a vojenskými stranami oprávnenými prijímať rozhodnutia a schvaľovať postup činnosti;
5.
„systém spracovania letových údajov“ znamená časť systému letových prevádzkových služieb, ktorá prijíma, automaticky spracúva a distribuuje na pracoviská stanovíšť riadenia letovej prevádzky údaje letového plánu a s tým súvisiace správy;
6.
„stanovište letových prevádzkových služieb“ (ďalej len stanovište „ATS“) znamená civilné alebo vojenské stanovište zodpovedné za poskytovanie letových prevádzkových služieb;
7.
„vojenské stanovište riadenia“ znamená ľubovoľné stacionárne alebo mobilné vojenské stanovište riadiace vojenskú leteckú prevádzku a/alebo vykonávajúce iné aktivity, ktoré v dôsledku ich osobitného charakteru môžu vyžadovať vyhradenie alebo obmedzenie vzdušného priestoru;
8.
„odovzdávajúce stanovište“ znamená stanovište riadenia letovej prevádzky v procese odovzdávania zodpovednosti za poskytovanie služby riadenia letovej prevádzky lietadlu nasledujúcemu stanovišťu ATC na trati letu;
9.
„prijímajúce stanovište“ znamená stanovište riadenia letovej prevádzky, ktoré prijíma údaje;
10.
„hranica“ znamená horizontálnu alebo vertikálnu rovinu určujúcu vzdušný priestor, v ktorom stanovište ATC poskytuje letové prevádzkové služby;
11.
„oblastné stredisko riadenia“ (ďalej len „ACC“) znamená stanovište zriadené na poskytovanie služby riadenia letovej prevádzky riadeným letom v riadených oblastiach v rámci jej zodpovednosti;
12.
„pracovisko“ znamená zariadenie a technické vybavenie, v ktorom člen personálu letových prevádzkových služieb plní úlohy spojené s jeho prácou;
13.
„letový plán“ znamená špecifikované informácie poskytované stanovištiam letových prevádzkových služieb v súvislosti s plánovaným letom alebo časťou letu lietadla;
14.
„výstraha“ znamená správu zobrazenú na pracovisku, keď zlyhal automatizovaný proces koordinácie;
15.
„vypočítané údaje“ znamenajú koordinačný bod, vypočítaný čas lietadla a predpokladanú letovú hladinu lietadla v koordinačnom bode;
16.
„sekundárny prehľadový rádiolokátor“ (ďalej len „SSR“) znamená systém prehľadového rádiolokátora, ktorý používa vysielače alebo prijímače a odpovedače;
17.
„písomná dohoda“ znamená dohodu medzi dvoma susednými stanovišťami ATC, ktorá určuje, ako majú byť koordinované ich príslušné zodpovednosti ATC;
18.
„bod odovzdania riadenia“ znamená bod na dráhe letu lietadla, v ktorom sa zodpovednosť za poskytovanie letových prevádzkových služieb odovzdáva lietadlu z jedného stanovišťa ATC na ďalšie stanovište;
19.
„koordinačné údaje“ znamenajú údaje, ktoré majú význam pre prevádzkový personál v súvislosti s procesom oznamovania, koordinácie a odovzdávania letov a s procesom civilno-vojenskej koordinácie;
20.
„letová hladina odovzdania“ znamená letovú hladinu dohodnutú v priebehu koordinácie počas letu alebo povolenú letovú hladinu, do ktorej let stúpa alebo klesá na koordinačný bod;
21.
„preberajúce stanovište“ znamená ďalšie stanovište riadenia letovej prevádzky, ktoré preberá riadenie lietadla;
22.
„koordinačný bod“ (ďalej len „COP“) znamená bod na hranici alebo v jej blízkosti, ktorý používajú stanovištia ATC na účely koordinácie;
23.
„notifikované stanovište“ znamená stanovište ATC, ktoré dostalo informáciu o oznámení;
24.
„korelácia“ znamená proces priradenia údajov letového plánu k radarovej stope toho istého letu;
25.
„uvoľnenie“ znamená vydanie povolenia riadiacim letovej prevádzky odovzdávajúceho stanovišťa riadiacemu letovej prevádzky preberajúceho stanovišťa vydať riadiace pokyny lietadlu predtým, ako lietadlo preletí bod odovzdania riadenia;
26.
„dostupnosť“ znamená mieru, do akej je systém alebo komponent prevádzkyschopný alebo dostupný, keď sa vyžaduje jeho použitie;
27.
„spoľahlivosť“ znamená pravdepodobnosť, že pozemné zariadenie pracuje so stanovenými toleranciami.
Článok 3
Požiadavky interoperability a výkonnosti
1. Poskytovatelia leteckých navigačných služieb zabezpečia, aby systémy uvedené v článku 1 ods. 2 písm. a) a slúžiace ACC zodpovedali požiadavkám interoperability a výkonnosti špecifikovaným v častiach A a B prílohy I.
2. Poskytovatelia leteckých navigačných služieb, ktorí uviedli vo svojich písomných dohodách, že budú vykonávať procesy oznamovania, počiatočnej koordinácie, opráv koordinačných údajov, zrušenia koordinácie, spracovania základných letových údajov alebo zmien základných letových údajov medzi stanovišťami ATC, inými ako ACC, zabezpečia, aby systémy uvedené v článku 1 ods. 2 písm. a) zodpovedali požiadavkám interoperability a výkonnosti špecifikovaným v častiach A a B prílohy I.
3. Poskytovatelia leteckých navigačných služieb, ktorí uviedli vo svojich písomných dohodách, že budú vykonávať procesy oznamovania a koordinácie, zmeny frekvencie alebo manuálneho preberania oznámení pred odletom, zabezpečia, aby systémy uvedené v článku 1 ods. 2 písm. a) zodpovedali požiadavkám interoperability a výkonnosti špecifikovaným v častiach A a C prílohy I.
4. Členské štáty zabezpečia, aby systémy uvedené v článku 1 ods. 2 písm. b), ak ide o spracovanie základných letových údajov a zmeny základných letových údajov, zodpovedali požiadavkám interoperability a výkonnosti špecifikovaným v častiach A a B prílohy I.
5. Ak stanovištia letových prevádzkových služieb a vojenské stanovištia riadenia implementujú medzi svojimi systémami uvedenými v článku 1 ods. 2 písm. b) postupy oznamovania o zámere preletu, žiadosti o povolenie preletu, protinávrhu k preletu alebo procesy rušenia preletu, členské štáty zabezpečia, aby tieto systémy zodpovedali požiadavkám interoperability a výkonnosti špecifikovaným v častiach A a C prílohy I.
Článok 4
Požiadavky na kvalitu prevádzky
1. Poskytovatelia leteckých navigačných služieb zabezpečia, aby systémy uvedené v článku 1 ods. 2 písm. a) zodpovedali požiadavkám týkajúcim sa kvality prevádzky uvedeným v prílohe II.
2. Členské štáty zabezpečia, aby systémy uvedené v článku 1 ods. 2 písm. b) zodpovedali požiadavkám týkajúcim sa kvality prevádzky uvedeným v prílohe II.
Článok 5
Súvisiace postupy
1. V prípade letu, ktorý je predmetom počiatočnej koordinácie, sú dohodnuté podmienky odovzdania prevádzkovo záväzné pre obidve stanovištia ATC s výnimkou prípadov, ak koordinácia bola zrušená alebo koordinačné údaje zmenené.
2. V prípade letu, ktorý bol predmetom zmeny koordinačných údajov, sú dohodnuté podmienky odovzdania prevádzkovo záväzné pre obidve stanovištia ATC s výnimkou prípadov, ak koordinácia bola zrušená alebo koordinačné údaje boli ďalej zmenené.
3. V prípade, že ukončenie zmeny koordinačných údajov alebo zrušenia koordinácie nie je potvrdené v rámci uplatniteľných požiadaviek na kvalitu prevádzky, odovzdávajúce stanovište iniciuje verbálnu koordináciu.
Článok 6
Bezpečnostné požiadavky
Členské štáty prijmú potrebné opatrenia na zabezpečenie toho, aby všetkým zmenám týkajúcim sa existujúcich automatických systémov na výmenu letových údajov v rámci pôsobnosti tohto nariadenia alebo uvedeniu nových systémov predchádzalo posúdenie bezpečnosti vrátane identifikácie hazardu, posúdenia a zmierňovania rizika, uskutočnených dotknutými stranami.
Počas tohto hodnotenia posudzovania bezpečnosti sa prihliada minimálne na požiadavky bezpečnosti uvedené v prílohe III.
Článok 7
Zhoda alebo vhodnosť používania základných komponentov
Pred vydaním vyhlásenia Európskeho spoločenstva o zhode alebo vhodnosti používania uvedeného v článku 5 nariadenia (ES) č. 552/2004 výrobcovia základných komponentov systémov uvedených v článku 1 ods. 2 písm. a) a b) ohodnotia zhodu alebo vhodnosť používania týchto základných komponentov v súlade s požiadavkami uvedenými v časti A prílohy IV.
Článok 8
Overovanie systémov
1. Poskytovatelia leteckých navigačných služieb, ktorí môžu preukázať, že spĺňajú podmienky stanovené v prílohe V, vykonajú overenie systémov uvedených v článku 1 ods. 2 písm. a) v súlade s požiadavkami stanovenými v časti B prílohy IV.
2. Poskytovatelia leteckých navigačných služieb, ktorí nemôžu preukázať, že spĺňajú podmienky stanovené v prílohe V, prostredníctvom čiastkovej zmluvy poveria notifikovaný subjekt overením systémov uvedených v článku 1 ods. 2 písm. a). Toto overenie sa vykoná v súlade s požiadavkami uvedenými v časti C prílohy IV.
3. Členské štáty zabezpečia, aby overenie systémov uvedených v článku 1 ods. 2 písm. b) preukázalo zhodu týchto systémov s požiadavkami tohto nariadenia na interoperabilitu a výkonnosť, kvalitu prevádzky a bezpečnosť.
Článok 9
Súlad
Členské štáty prijmú opatrenia potrebné na dosiahnutie súladu s týmto nariadením.
Článok 10
Prechodné opatrenia
1. Prechodné opatrenia ustanovené v článku 10 ods. 1 nariadenia (ES) č. 552/2004 sa uplatňujú na systémy siete manažmentu letovej prevádzky v Európe (EATMN) uvedené v článku 1 ods. 2 od nadobudnutia účinnosti tohto nariadenia v súvislosti s procesmi oznamovania a počiatočnej koordinácie.
Na systémy EATMN sa uplatňujú od 1. januára 2009 v súvislosti s procesmi zmeny koordinačných údajov, zrušenia koordinácie, spracovania základných letových údajov a zmeny základných letových údajov.
2. Prechodné opatrenia ustanovené v článku 10 ods. 2 nariadenia (ES) č. 552/2004 sa uplatňujú na systémy uvedené v článku 1 ods. 2 od 31. decembra 2012.
Článok 11
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. januára 2009 na všetky systémy EATMN uvedené v článku 1 ods. 2 v súvislosti s procesmi zmeny koordinačných údajov, zrušenia koordinácie, spracovania základných letových údajov a zmeny základných letových údajov.
Uplatňuje sa od 31. decembra 2012 na všetky systémy EATMN uvedené v článku 1 ods. 2, ktoré budú k tomuto dátumu v prevádzke.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 6. júla 2006